หอการค้าไทย ปูทางดึงนักลงทุนจากจีน ช่วยฟื้นฟูเศรษฐกิจไทย
นายสนั่น อังอุบลกุล ประธานกรรมการหอการค้าไทยและสภาหอการค้าแห่งประเทศไทย เปิดเผยว่า หอการค้า มีกำหนดจัดงาน “Thailand-China Investment Forum” ในวันที่ 3 พฤศจิกายน นี้ ซึ่งได้รับเกียรติจาก พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ร่วมกล่าวเปิดงาน พร้อมเชิญผู้ประกอบการจีนที่มาลงทุนในไทย รวมทั้งผู้ประกอบการไทยที่สนใจ เข้าร่วมงานอย่างคับคั่ง ตลอดจนถ่ายทอดออนไลน์ไปยังประเทศจีน เพื่อให้มนตรีแห่งรัฐ ผู้นำมณฑล มุขมนตรี ซึ่งมีส่วนกำหนดนโยบายการลงทุนของจีนได้ร่วมรับฟังการสัมมนา เพื่อจะได้นำแนวทางต่าง ๆ ไปปรับแผนให้เกิดการมาลงทุนในไทยมากขึ้น ทั้งนี้ ผู้เข้าร่วมงานจะได้รับทราบนโยบายส่งเสริมการค้าการลงทุนจากผู้บริหารระดับสูงจากไทยและจีน (มณฑลอันฮุยและยูนนาน) รวมทั้งแนวทางในการขยายธุรกิจ ซึ่งหอการค้าไทยได้จัดตั้งคณะทำงานฯ ร่วมกับสถานเอกอัครราชทูตสาธารณรัฐประชาชนจีนประจำราชอาณาจักรไทย เพื่อศึกษาเรื่องการค้าและการลงทุนระหว่างกัน ตลอดจนปัญหา อุปสรรค และแนวทางที่รัฐบาลทั้งสองประเทศต้องช่วยเหลือสนับสนุน โดยมอบหมายให้สถาบันเอเชียศึกษา จุฬาลงกรณ์มหาวิทยาลัย และมหาวิทยาลัยยูนนาน ร่วมกันศึกษา ซึ่งจะแล้วเสร็จในปลายเดือนตุลาคมนี้ และจะนำเสนอผลการศึกษาดังกล่าวภายในงาน ซึ่งถือเป็นงานสัมมนาครั้งสำคัญ เพื่อให้ผู้ประกอบการไทยและจีน ได้อัพเดทข้อมูลนโยบายและสิทธิพิเศษจากหน่วยงานภาครัฐ ซึ่งจะช่วยส่งเสริมศักยภาพการลงทุน ขับเคลื่อนเศรษฐกิจของทั้งสองประเทศ         นายสนั่น กล่าวด้วยว่า แม้เศรษฐกิจในปีหน้า ทั่วโลกมีแนวโน้มชะลอตัวลงอย่างมาก เนื่องจากได้รับผลกระทบจากปัจจัยแวดล้อมมากมาย แต่เชื่อว่าจีนยังสามารถเติบโตได้ และจะเป็นกุญแจสำคัญที่จะช่วยพลิกฟื้นเศรษฐกิจของบ้านเรา โดยเฉพาะในด้านการลงทุน ซึ่งจะส่งผลดีต่อเนื่องไปยังภาคส่วนต่าง ๆ ของไทยอีกมาก